ธอส.ช่วยน้ำท่วมพักหนี้ลูกค้านาน4เดือน
ธอส. พักหนี้ลูกค้าเหยื่อน้ำท่วม 4 เดือน พร้อมออกสินเชื่อ 0 % นาน 4 เดือน
18 ต.ค. 2553

ธอส. พักหนี้ลูกค้าเหยื่อน้ำท่วม 4 เดือน พร้อมออกสินเชื่อ 0 % นาน 4 เดือน 
นายขรรค์ ประจวบเหมาะ กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธอส. ได้ออกมาตรการช่วยเหลือลูกค้าและประชาชนที่ประสบปัญหาอุทกภัยน้ำท่วม ในส่วนของที่พักอาศัยเป็นการเร่งด่วน ได้แก่ โครงการเงินกู้เพื่อลดภาระหนี้ ปลูกสร้าง ซ่อมแซมที่อยู่อาศัยแก่ผู้ประสบอุทกภัยปี 2553



ขรรค์
ทั้งนี้ เพื่อเป็นการช่วยเหลือแบ่งเบาภาระให้กับลูกค้าธนาคารในการขอลดภาระหนี้ที่ผ่อนชำระ และประชาชนที่ต้องการไถ่ถอนจากสถาบันการเงินเดิม รวมทั้งการปลูกสร้างซ่อมแซมอาคารหรือที่อยู่อาศัย ที่ได้รับความเสียหาย ซึ่งจะสามารถช่วยเหลือให้ผู้เดือดร้อน โดยลูกค้าธนาคารที่ขอลดภาระหนี้ที่ผ่อนชำระ จะได้รับการปลอดผ่อนชำระเงินงวด 4 เดือน
สำหรับหลักเกณฑ์และเงื่อนไขการกู้โครงการช่วยเหลือผู้ประสบอุทกภัย  กำหนดอัตราดอกเบี้ยเงินกู้พิเศษ  โดยปีที่ 1 เดือนที่ 1 - 4 คิดอัตราดอกเบี้ย 0% เดือนที่ 5 - 12 คิดอัตราดอกเบี้ยลูกค้ารายย่อยชั้นดี ( MRR ) - 2.00 เท่ากับ 4.50% 
ขณะที่ประชาชนที่ไถ่ถอน ปลูกสร้าง ซ่อมแซมที่อยู่อาศัย ผ่อนชำระเงินงวดปกติ (เดือน 1 - 4 ไม่คิดดอกเบี้ย) ปีที่ 2 คิดอัตราดอกเบี้ย MRR - 2.00 เท่ากับ 4.50% , ปีที่ 3 คิดอัตราดอกเบี้ย MRR - 1.00 เท่ากับ 5.50% และปีที่ 4 จนถึงตลอดอายุสัญญา รายย่อย MRR - 0.50 เท่ากับ 6% ส่วนสินเชื่อสวัสดิการ MRR - 1.00% เท่ากับ 5.50 %
ด้านนายเลอศักดิ์ จุลเทศ ผู้อำนวยการธนาคารออมสิน เปิดเผยว่า ธนาคารได้จึงจัดหามาตรการบรรเทาความเดือดร้อน โดยเบื้องต้นสาขาของธนาคารในพื้นที่ที่ประสบอุทกภัยได้นำถุงยังชีพ เช่น น้ำ อาหารแห้ง ยารักษาโรค เข้าไปให้ความช่วยเหลือประชาชนที่เดือดร้อน 
ทั้งนี้เพื่อประเมินผลกระทบและเตรียมออกมาตรการด้านสินเชื่อเพื่อช่วยเหลือลูกค้าต่อไป นอกจากนี้ ธนาคารออมสินจึงเปิดโอกาสให้ผู้มีน้ำใจทั่วประเทศร่วมบริจาคเงินผ่าน บัญชีเงินฝากเผื่อเรียก ธนาคารออมสิน สำนักพหลโยธิน ชื่อบัญชี “ออมสินรวมใจช่วยภัยน้ำท่วม” เลขที่บัญชี    0-2888888888-1 (02- 8 เก้าตัว และ 1) โดยไม่เสียค่าใช้จ่ายหรือค่าธรรมเนียมใดๆ ทั้งสิ้น